Voltaire

**François-Marie Arouet**, dito **Voltaire**, scritô e filòzofo (Pariggi, 21 novénbre 1694-30 mazzo 1778).

### Vìtta
Nasciûo da famiggia borgheize, o riçevette un'eccellente educaçion umanistega a-o collegio Louis-le-Grand tegnúo da-i Gexoiti. Precoxiscimo aotô de versci leggi e argui, acugeito fito pe-e so dœutte de spiito inti circoli eleganti e libertin, o sucesso (1718) da trageddia *Œdipe* o gh'arvì l'acesso a l'âta societæ. Attiviscimo (into 1723 sciortì, semiclandestiña, *La ligue, ou Henry le Grand*, che inte l'ediçion de Londra do 1728 a l'assonse o tittolo de *Henriade*), co-o senso seguo do proppio utile particolâ, o Voltaire o s'inserì inte 'na forma de vitta brillante e insemme favoeive a-a so attivitæ lettiaia. Ma a-o prinçippio do 1727, pe 'n contrasto co-o cavagêo de Rohan, o Voltaire o vègne serao a-a Bastiggia ingiustamente. 

L'amaa deluxon procuâghe da-i amixi aristocrateghi a spronò o so orgœuggio de borgheize. Misso in libertæ doppo dotræ settemañe, ma constreito a lasciâ a França, o se recò in Inghiltæra, dove o l'arestò circa trei anni ótegnindo larghi riconoscimenti. Ma, sorvettutto, o sogiorno ingleize o determinò a so carea de filozofo e de polemista. In Inghiltæra, de fæto, o Voltaire o conobbe una societæ assæ meno rafinâ de quella françeize, ma ciu moderna, ciu progredia e libera; o vègne a contatto co-ina realtæ politica, sociâ, civî e corturâ ch'a contrastava totalmente con quella françeize. E *Lettres sur les Anglais* (ò *Lettres philosophiques*), intræ in circolaçion in França into 1734, son l'esprescion ciu matua do primmo periodo da so attivitæ de scritô. Derê o scimulao scopo de 'n'informaçion in sce-e cose d'Inghiltæra, e *Lettres* - a primma bomba, fu dito, lanciâ contra l'*ancien régime* - ean un violento attacco a-i instituçioin politiche, sociæ e religioze da França assolutista e fœüdâ. O successo o fu enorme: mai un libbro o l'alargò comme e *Lettres* l'orizzonte intellettuâ de 'na naçion. Atrettanto grande, naturalmente, o scandalo: l'œuvia a vègne condannâ da-o Parlamento de Pariggi; o Voltaire o fuzzì inta Loræna e, quande un meize doppo ghe fu permisso de tornâ in França, ghe fu vietao a rescidença a Pariggi. O se stabilì aloa a-o castello de Cirey (Champagne) presso M.me du Châtelet.

Da questa donna, apascionâ de problemi scientifichi, o Voltaire o riçevette stimmolo a l'aprofondimento de matematiche e da fixica (into 1738 comparse i *Éléments de la philosophie de Newton*, violento attacco a l'aloa dominante fixica cartexiaña). O Voltaire o proseguì a so attivitæ de poeta e drammaturgo afascinao da-o miraggio de emançipâ a scena françeize da l'inmitaçion spagnolla e ingreize pe ricondúla a-a sevea nobiltæ di Greghi e do Racine. Son de fæto de sti anni de retio e tragedie *Alzire*, *Mahomet*, *Mérope*. Into 1738 l'ea d'atro canto za in avançao stæto de compoxiçion o so cappolavô, *Le siècle de Louis XIV*. Into 1744, co-a nommina a ministro di esteri do marcheize d'Argenson, so vegio compagno de collegio, amegioò a poxiçion do Voltaire inte l'ambiente da corte françeize, scin aloa a lê ciutosto ostî: into 1745 M.me de Pompadour a gh'ótegne un diploma de storiografo de França co-a càrrega de gentilommo de cammia do re; into 1746 o fu riçevúo a l'Accademia; into 1747 o se transfei con M.me du Châtelet a Lunéville. Doppo a morte de quella, teniamente recenta, into 1749, o Voltaire o se transferì a Berlin presso o Federigo II ch'o professava pe lê incondiçionâ amiraçion. A Berlin, into 1751, sciortì *Le siècle de Louis XIV*. Verso a fin do 1752 pe de gióxíe e di ciæti ghe fu a rottua tra o re e o filozzofo. O Voltaire o tornò in França, ma no ghe fu permisso de stabilise a Pariggi. 

L'è questo o periodo into quæ o Voltaire, doppo i invii do D'Alembert e o Diderot, o conlaborò co *[[Encyclopédie]]*, con circa 40 voxe lettiaie e filozoffiche, arcuñe de quæ de 'n çerto interesse pe l'estetica e a stoia do gusto. A so conlaboaçion a fu de breve diata. Començâ into 1754, a terminò quattr'anni doppo, a prœuvo a-o scandalo sciuscitao da-a pubbricaçion, into vol. VII do *Dictionnaire raisonné*, da voxe *Genève* de D'Alembert, inspiâ da-o mæximo Voltaire: co-a so sottî crittica de l'intollerança, a voxe a l'acentoava e polemiche, sorvettutto co-i calvinisti, scin a constituî uña de maggioî caoze da crixi de l'*Encyclopédie*. De questi anni a l'è a stezua de *Histoire universelle*, ch'a l'ebbe da pœu o titolo de *Essai sur les moeurs et l'esprit des nations* (1756). Into 1755 o se stabilì in Sviççia, inte 'na villa peifeica de Zenevia, da lê acatâ e ciammâ *des Délices*, dov'o visse dex'anni (ascì doppo avei acatao i castelli de Tornay e de Ferney, contigoi a-a çittæ de Zenevia ma in teritoio françeize), constituindoghe un centro intellettoâ, donde convegnivan scritoî, artisti, damme d'ogni parte d'Œüropa. O l'ea ormai ricco assæ da poei vive da gran scignoro, famozo inte tutta Œüropa, cortezao da-i sovren e da l'âta nobiltæ. 

A so paola a l'aveiva un effetto inrescistibile: o so intervento inti procesci Calas, a Barre, Sirven, Lally o ne feççe di caxi sciaatoxi e o portò scin a-a revixon d'ingiuste sentençe. Inte questi anni inti quæ o moto filozofico rivoluçionaio o se fava ciu impetozo, o Voltaire, impaigiabile e inezaoribile pubbrichista, o l'instaorò in Œüropa a sovranitæ tutta nœuva de l'opignon pubbrica. Portentoza a l'è a feconditæ do Voltaire inte questi urtimi vintitrei anni da so existença. Con un nummero squæxi incredibile de scriti de ogni genere (e con de inalumieive lettie) o l'ariescì a tegnî descia in sce lê l'atençion de tutta l'Œüropa colta, impegnandose inte 'na polemica contra a superstiçion, o fanatismo, o privilegio, o passao sempre ciu violenta e espliçita, ricca de brio, d'invençion, de eloquença seria e de graçia leggia. De questo periodo o l'è o *Dictionnaire philosophique* (1764), o so testamento filozofico, dove in sentençe lapidaie piggia forma definitiva a so battaggia de mezo secolo contra l'intollerança, o miaco, l'aotoritæ, a fáscificaçion de lezendie e de tradiçioin. Into março 1778 Pariggi a l'acugette trionfalmente o filozofo vegnuo a asciste a-a raprezentaçion de l'urtima sò tragedia, *Irène*; afadigao da queste emoçioin o Voltaire o moì poco doppo, a Pariggi, o 30 de mazzo. Into 1791, con solenne çeimonia, e sò çennie fun deposte into Pantheon.

### Lettiatûa
O Voltaire o vosse êse sorvettutto poeta e o se çimentò con tutti i generi lettiai aloa in vœuga trattando con versatilitæ impaigiabile a tragedia, o poema eppico, o poema scherçozo e burlesco, a satira, l'epistola didascalica, l'epigramma, a lirica leggia. Co l*'Henriade* (1722), o poema zoenî in sce l'Enrico IV, o se propoze, sença ariescighe, de dotâ a França de 'n grande poema naçionâ: troppo alieña da-o meaaveggiozo e da-o sorvenaturâ a l'ea l'inmaginaçion do Voltaire. Ciu conforme a-o so spiito polemico a l'ea invece l'epistola moralezante, dove-o scritô o dette forma a-e so idee e a-a so predicaçion deistega e filantropica. Poemi comme *Le temple du goût*, o *Poème sur a loi naturelle*, o *Poème sur e désastre de Lisbonne* reboccan de quella graçia inimitabile ch'a l'unisce a profonditæ speculativa a-a dexinvotua brioza. 

Tuttavia in sce-a scena tragica o Voltaire o l'arecugette i maggioî ófœuggi e o sciuscitò e ciu fee battagge: *Œdipe* (1718), *Brutus* (1730), *Zaïre* (1732), *La mort de César* (1735), *Alzire* (1736), *Mahomet* (1742), *La Mérope française* (1744), da pœu *Sémiramis* (1749), *L'orphelin de la Chine* (1755), *Tancrède* (1760), *Olympie* (1762) asseguon a-o Voltaire una larga popolaritæ e o gusto françeize, primma de l'avento do romantiçismo, o-e scitoò da-a rente a-i ciu celebræ modelli do gran seccolo. Ancœu queste pan de vee e proppie dissertaçioin in favô da tollerança, da libertæ, de l'aboliçion di oddi de razza e de religion. A mæxima *vis polemica*, che inte tragedie a sorvefà a força rapresentativa e artistega, a l'añima i romanzi: *Zadig* (1747), *Candide* (1759), *L'ingénu* (1767), *L'homme aux quarante écus* (1768), *La princesse de Babylon* (1768) no son di conti ma de rassegne satiriche de stravagançe, de matteie e di abuxi ingeneræ da-a superstiçion e da-o fanatismo. Ciu popolâ e famozo tra tutti l'è arestao meitaamente *Candide*, dond'è scóxío scistematicamente l'ottimismo leibnizian. De longo spregiudicao e innovatô, o Voltaire o sacrificò invece a-a tradiçion e a-o gusto dominante quande o giudicò de poexia, professando sempre reverença incondiçionâ a-i gren modelli do seccolo do Loigi XIV.

### Sciença
Sotta o resguardo streitamente scientifico l'ambito into quæ o Voltaire o lasciò l'œuvia de valô ciu diatuo o fu quello storiografico co *Le siècle de Louis XIV* comparso into 1751. Composto con amô de compieça d'informaçion esemplâ, questo o l'inaogurava un nœuvo gennere de storiografia: a l'è a primma œuvia storica moderna ch'a rompe a tradiçion annalistega, ordinando i eventi segondo a so interna connescion e illustrando a vitta complesciva de 'n stato inte tutti i so aspetti. 

O Voltaire o l'introduiva inta storiografia un concetto nœuvo, quello de çiviltæ, ch'o ghe consentiva de discerne, ordinâ e interpretâ quello che inti so predecessoî e emmuli contemporanei l'ea arestao materiâ desparao. L'atra grande œuvia storiografica do Voltaire, l' *Essai sur les moeurs et l'esprit des nations* (1756), concepia in opoxiçion a-o *Discours* do Bossuet, a l'è o primmo tentativo in senso laico e critico de 'na "stoia do spiito uman" ch'a l'ordine segondo poche gren linnie a stoia universâ. Co l' *Essai* tramontava a stattica vixon da stoia universâ incentrâ in sce-e vexende primma do poppolo ebraico, da pœu do mondo crestian, a-a quæ reçente formaçion o Voltaire o contrapponeiva a veneranda antighitæ da Ciña, de l'Egitto, de l'India. Ormai l'orizzonte de l'interesse storico o vegniva esteizo a ogni manifestaçion umaña. Di atre œuvie storiche do Voltaire son: *Histoire de Charles XII* (1731), *Les Annales de l'Empire* (1753), *Histoire de l'Empire de Russie sous Pierre-le-Grand* (1759-63), *Précis du siècle de Louis XV* (1769). 

### Filozofia
In sce-o cian filozofico, in polemica co-e varie forme de metafixica contemporannia, e in sce-a scorta da cortua empiristega ingreize, o s'impegnò a combatte a fixica cartexaña, dominante in França, in nomme da fixica newtoniaña destinâ a suciantâla; ma ancon ciu o scombatté tutto Cartexo e i scistemi metafixichi do XVII secolo, contraponendo a l'*esprit de système*, ch'o tendeiva a dâ una soluçion integrâ do problema de l'universo, a sciença sperimentâ co-o so orizzonte ch'o s'alarga progrescivamente. A so metafixica a l'ametteiva Dio, ma a se diciarava incapaxe de determinâne l'êsença e i atributi; a so psicologia, misse da-a parte i infinie discuscioin in sce l'añima, a se tegniva ferma a l'inmediâ evidença: "mi son corpo e penso". 

In sce-o cian religiozo, coerentemente co-e so poxiçioin gnoseologiche, vexiñe a quelle do Locke, o fu faotô de 'na forma de deismo bazao in sce l'amiscion de 'n Dio "primmo motô intelligente", eterno aotô de un mondo âtretànto eterno; e de 'na religion naturâ riconduxibile a 'na serie de "prinçipi moræ comun a-o genere uman". Son queste e idee che, lettiaiamente variæ a l'infinio, tornan inti so scriti filozoffichi: o *Traité de méthaphysique* (1734), *Le philosophe ignorant* (1766), e *Questions sur l'Encyclopédie* (1770-72), o *Dictionnaire philosophique* (uña de so grende œuvie), e inte di nomioxi agili opuscoli. Infin, quæ ch'o ne foise o valô scientifico, van aregordæ i scriti de critica a-o Vegio e a-o Nœuvo Testamento. O Voltaire o ghe repigiava e texi e i argomenti ch'ean za stæti proposti da-o Spinoza, da-o Richard Simon, da-o Bayle, ma prezentandoli con quello brio polemico ch'o ne favoì a difuxon inte tutti i sœu de l'opinion pubbrica e o feççe sci che foisan universalmente lezui di libbri comme *La Bible enfin expliquée*,*le tombeau du fanatisme*, *L'établissement du christianisme*. Inte questi scriti, e sorvetutto into *Dictionnaire philozophique* ch'o ne repiggia tutti i temi, l'è consegnao ço che e generaçioin sucescive (limitando o ciu vasto scignificao da complesciva œuvia do Voltaire) averson ò exarton comme voltærianeximo, inteizo comme spiito de radicâ incredulitæ e de perentoio refuo do sorvenaturâ.

### Vôxe conlighæ
Fanatismo

Stato

Patria

Giustiçia

Egoaliansa

Pregiudiççi

## Âtri progètti

Categorîa:Biografìe
Categorîa:Filòzofi
Categorîa:Dramatùrghi
Categorîa:Stòrichi
Categorîa:Scritoî
Categorîa:Poêti